Màlàyau Jesus uya ailon tawonnan tùpàk Jew yamùk pàk,
“Enupantok uya yawàlà ewechi kon yau unenupa ton pe kulu ewechi kon màlà.
Ailon ittu auyaꞌnokon màlà molopai ailon uya apyoto pe pùla àkupù kon,”
teppù.
Tok uya imaimu yeikuppù,
“Abraham payan nùssan nen ina,
yàꞌlà yattai là ànùꞌlà yapyoto pe ina wessak pùla man.
Yàꞌlà te ken uchi auya uya màlà,
‘Apyoto pe pùla àkupù,’
te?”
tukaik.
Jesus uya tok pàk,
“Ailon kulu sàlà,
ànùꞌlà tùwemakuimasen mùkkàlà makui yapyoto.
Apyoto mùkkàlà tàwàlàlà itepulu yùwùk tau tùtonpa yamùk kùlottau tùwessen pen,
tùse imu neken molonnà tàwàlàlà.
Imu uya àmokkasak kon yau,
imokkasak pe ewechi kon màlà apyoto pe làma pùla.
Tùttuyaik Abraham payan nùssan pe ewechi kon,
tùse neichi uwàpai messatàik ko,
masapùla umaimu patassek pùla eyewan kon yau iwechi pàk.
Sàlà uselupa Ukàipùnù piyau wechi yau uneneppù pàk,
molopai àkàipùnù kon nekamappù kuꞌnài nan amyamlo,”
teppù.
Màlàyau tok uya,
“Abraham nen mùkkàlà ina kàipùnù,”
teppù.
Jesus uya tok maimu yeikuppù,
“Abraham munkà pe ewechi kon yau,
inkupùppù kupù auyaꞌnokon sàlà eppaino.
Tùse uwàpai messatàik,
iulà ailon yekamanàippù àpàkùꞌnokon Kaatù winàpai unetappù.
Abraham uya nen sàlà walai kupù pùn!
Amyamlo mùkyamlo àkàipùnù kon nùkupù kuꞌnài nan,”
teppù Jesus uya.
“Yapàka yamùk pen nen ina.
Tewinan neken nen mùkkàlà ina kàipùnù Kaatù,”
teppù tok uya Jesus pàk.
Jesus uya tok pàk,
“Kaatù wechi àkàipùnù kon pe yau,
uꞌnùnmatok auyaꞌnokon pan.
Masapùla Kaatù winàpai uyàssak pàk,
molopai sàlàpe talà wessaik.
Uyiwalà uyàssak pen,
tùse mùkkàlà uya uyeunossak.
Yàꞌlà pe iwechi pàk uselupa ittu auyaꞌnokon pùla ewechi kon?
Masapùlaichi uselupatok enetapai pùla ewechi kon pàk,”
teppù.
“Àkàipùnù kon Makui,
ponalok kon amyamlo,
molopai iꞌche iwettok kuꞌnài nan.
Iwepyattàppù motapai wànài pe iwessak màlà molopai kasei pe,
masapùla ailon pùla iwechi màlà,
yau.
Kasei pe iichelupa yau iteselu màlà,
masapùla kasei mùkkàlà molopai kasei kàipùnù.
Tùse ailon yekama uya pàk ailon te auyaꞌnokon pùla man upàk.
Ànùk ken amyamlo kùlottau nai àli kuꞌnài pe uyittunài?
Ailon pe uselupa tùse yàꞌlà pe iwechi pàk ailon te auyaꞌnokon upàk pen màlà.
Kaatù ponalok kon mùkyamlo Kaatù Maimu yetannan.
Tùse iponalok pe pùla ewechi kon pàk màlà yeta auyaꞌnokon pùla iwechi,”
teppù Jesus uya tok pàk.
Jew yamùk yepulu yamùk uya yeikuppù,
“Ikasa pùla naꞌ iwechi màlà,
‘Samaria kok àmàlà molopai Makui nakkwalùttàppù,’
te ina uya yau?”
tukaik.
Jesus uya tok maimu yeikuppù,
“Makui yakkwalù pùla nen man uyau.
Ukàipùnù namanài iulà,
tùse amyamlo unamannan pen.
Unamatok iwa uya pùla man.
Tùse molo man tewinan nà unamatok iwanài,
ikasa ittunài mùkkàlà.
Ailon kulu sàlà,
ànùꞌlà umaimu yawolonnà wechi yau,
weliꞌnàtok yene ya pen màlà,”
tukaik.
Tok uya ipàk,
“Ina nen uchi nùttuyan Makui wechi ayau pe.
Abraham welikùppù molopai Kaatù Maimu yenpoikannan nàlà,
tùse ‘Ànùꞌlà umaimu yawàlà tùwessen welikù pen,’
te auya.
Abraham uchi ina kàipùnù yentaino àmàlà?
Iwelikùppù man molopai Kaatù Maimu yenpoikannan nàlà.
Ànùk pe nen mechittuyan?”
teppù.
Jesus uya tok yeikuppù,
“Uyiwalà utapulà yau,
utapulàtok màlà yàꞌlà pen.
Tùse Ukàipùnù,
Ukaatùyi mùkayatàiꞌnùk ipàk mùkkàlà uyapulànài.
Ittu auyaꞌnokon pùla là man,
tùse tùttuyaik.
Mùkkàlà ittu uya pùla man te uya yau,
akasaꞌnokon kasei pe wechi màlà.
Tùse unùttu mùkkàlà,
imaimu yawàlà wettok.
Atamo kon,
Abraham utauchinpappù uyàpù weyu yene tùuya pe iwechi pàk.
Yeneppù ya màlàpàk iitauchinpappù,”
tukaik.
Màlàyau Jew yamùk yepulu yamùk uya Jesus pàk,
“50 pe kiliꞌchimoꞌchi yentakappù auya pùla messaik,
tùse yàꞌlà kasa Abraham yeneppù auya?”
teppù.
Jesus uya tok pàk,
“Ailon kulu sàlà,
Abraham wentu wapiya iwemassak lùppù iulà.
Molonnà iulà,”
teppù.
Màlàpàk tàk yanùmùppù tok uya ipona yenuꞌma toppe tùuyaꞌnokon.
Tùse Jesus usoꞌnamùppù molopai iwepakkappù Kaatù yùwùk tapai.